初至陳留南鎮夙興赴縣
作者：陳與義
朝代：宋

paragraphs: 五更風摇白竹扉，整冠上馬不可遲。
三家陂口雞喔喔，早於昨日朝天時。
行雲弄月翳復吐，林間明滅光景奇。
川原四望鬰高下，蕩摇蒼茫森陸離。
客心忽動羣鳥起，馬影漸薄村墟移。
須臾東方雲錦發，向來所見今難追。
兩眼聊隨萬象轉，一官已判三年癡。
只將乘除了吾事，推去木枕收此詩。
寫我新篇作畫障，不須更覓丹青師。